Generálna prokuratúra
Slovenskej republiky

X/1 Spr 78/24/1000				             	
Zbierka služobných predpisov
generálneho prokurátora
								Slovenskej republiky
								Por. č. 36/2024

P R Í K A Z

generálneho prokurátora Slovenskej republiky

z 25. júla 2024

o obsadzovaní štátnozamestnaneckých miest na prokuratúre výberovým konaním

Podľa  § 10 ods. 2 zákona č. 153/2001 Z. z. o prokuratúre v znení neskorších predpisov a § 47 ods. 1 písm. a) zákona č. 55/2017 Z. z. o štátnej službe a o zmene a doplnení niektorých zákonov (ďalej len „zákon“) vydávam tento príkaz:

Článok 1
Úvodné ustanovenie

Tento príkaz upravuje 
a)	podrobnosti o vyhlásení a vykonaní výberového konania na obsadzovanie voľných štátnozamestnaneckých miest v služobnom úrade, ktorým je Generálna prokuratúra Slovenskej republiky (ďalej len „generálna prokuratúra“) a krajská prokuratúra,
b)	spôsob vyhodnotenia výsledkov výberového konania,
c)	spôsob vytvorenia a rozhodovania výberovej komisie,
d)	zoznam dokladov, ktoré má uchádzač predložiť,
e)	ďalšie požiadavky na vykonávanie štátnej služby vzhľadom na povahu činností, ktoré má štátny zamestnanec vykonávať v štátnej službe.

Článok 2
Druh výberového konania 

(1) Výberové konanie na obsadenie štátnozamestnaneckého miesta sa uskutočňuje ako
a)	vnútorné výberové konanie
1.	zo štátnych zamestnancov a bývalých štátnych zamestnancov) služobného úradu, v ktorom sa obsadzuje štátnozamestnanecké miesto (ďalej len „užšie vnútorné výberové konanie“) alebo
2.	zo štátnych zamestnancov a bývalých štátnych zamestnancov služobných úradov ustanovených v osobitnom zákone) (ďalej len „rezortné vnútorné výberové konanie“) alebo
3.	zo štátnych zamestnancov a bývalých štátnych zamestnancov všetkých služobných úradov (ďalej len „širšie vnútorné výberové konanie“) alebo
b)	vonkajšie výberové konanie zo štátnych zamestnancov všetkých služobných úradov a občanov Slovenskej republiky, ktorí sa uchádzajú o prijatie do štátnej služby (ďalej len „vonkajšie výberové konanie“).

(2) Štátnozamestnanecké miesto asistenta prokurátora) sa obsadzuje vonkajším výberovým konaním. 

(3) Na účely výberového konania sa štátny zamestnanec, bývalý štátny zamestnanec a občan Slovenskej republiky, ktorý sa uchádza o prijatie do štátnej služby, považuje za uchádzača o štátnu službu (ďalej len „uchádzač“).

(4)	Bývalý štátny zamestnanec sa môže prihlásiť do vnútorného výberového konania, ak je evidovaný v registri bývalých štátnych zamestnancov podľa osobitného predpisu.) Štátny zamestnanec a občan, ktorí dovŕšili vek 65 rokov a nedovŕšili vek 68 rokov, sa môžu zúčastniť výberového konania, ktorým sa obsadzuje štátnozamestnanecké miesto podľa § 36 ods. 3 písm. a) alebo ods. 4 písm. c) zákona.

Článok 3
Vyhlásenie výberového konania

(1) Výberové konanie vyhlasuje generálny prokurátor Slovenskej republiky (ďalej len „generálny prokurátor“) na webovom sídle generálnej prokuratúry najmenej 15 pracovných dní pred jeho uskutočnením. Generálny prokurátor môže rozhodnúť, že oznámenie o vyhlásení výberového konania sa v uvedenej lehote uverejní aj v tlači alebo v iných verejnosti všeobecne prístupných prostriedkoch masovej komunikácie. 

(2) Návrh na vyhlásenie výberového konania na obsadenie štátnozamestnaneckého miesta na krajskej prokuratúre a okresnej prokuratúre predkladá príslušný služobný úrad generálnemu prokurátorovi prostredníctvom osobného úradu generálnej prokuratúry najmenej 20 pracovných dní pred uskutočnením výberového konania s uvedením náležitostí podľa čl. 4.

(3) Výberové konanie sa vyhlasuje na obsadenie voľného alebo dočasne uvoľneného štátnozamestnaneckého miesta. Výberové konanie možno vyhlásiť aj na obsadené štátnozamestnanecké miesto, ak je zrejmé, že toto štátnozamestnanecké miesto sa dočasne uvoľní alebo sa stane voľným miestom.

Článok 4
Obsah oznámenia o vyhlásení výberového konania 

(1)	Oznámenie o vyhlásení výberového konania obsahuje
a)	názov a sídlo služobného úradu; ak sa obsadzuje štátnozamestnanecké miesto na okresnej prokuratúre aj názov a sídlo okresnej prokuratúry, 
b)	druh výberového konania podľa čl. 2 ods. 1,
c)	počet obsadzovaných štátnozamestnaneckých miest,
d)	obsadzovanú funkciu,
e)	údaj o tom, či sa obsadzuje štátnozamestnanecké miesto vedúceho štátneho zamestnanca (ďalej len „vedúci zamestnanec“),
f)	druh štátnej služby, 
g)	odbor štátnej služby,
h)	označenie pravidelného miesta výkonu štátnej služby,
i)	stručný opis najnáročnejšej činnosti obsadzovaného štátnozamestnaneckého miesta,
j)	predpoklady na vykonávanie štátnej služby,)
k)	požiadavky na vykonávanie štátnej služby,)
l)	údaj o tom, či sa na obsadzovanom štátnozamestnaneckom mieste vyžaduje oprávnenie na oboznamovanie sa s utajovanými skutočnosťami,)
m)	zoznam dokladov, ktoré má uchádzač predložiť spolu s písomnou vlastnoručne podpísanou žiadosťou o zaradenie do výberového konania (ďalej len „žiadosť“),
n)	adresu na doručenie žiadosti a všetkých požadovaných dokladov v listinnej podobe a elektronickú adresu na doručenie žiadosti a všetkých požadovaných dokladov v elektronickej podobe,
o)	termín, do ktorého treba doručiť žiadosť a všetky požadované doklady na určenú adresu, ktorý je najmenej päť pracovných dní odo dňa vyhlásenia výberového konania,
p)	poučenie o skutočnostiach podľa čl. 6 ods. 5, 
q)	dátum a miesto konania výberového konania,
r)	spôsob vykonania výberového konania.

(2)	Oznámenie o vyhlásení výberového konania môže obsahovať aj údaj o kontaktnej osobe za služobný úrad a iný údaj, ak je to potrebné.

Predkladané doklady a žiadosť
Článok 5

(1) Podľa čl. 4 ods. 1 písm. m) uchádzač predloží
a)	profesijný životopis,
b)	kópiu vysvedčenia, diplomu alebo iného rovnocenného dokladu o získaní požadovaného stupňa vzdelania,
c)	vlastnoručne podpísané čestné vyhlásenie o
1.	štátnom občianstve Slovenskej republiky,
2.	spôsobilosti na právne úkony v plnom rozsahu,
3.	ovládaní štátneho jazyka,
4.	bezúhonnosti,
5.	ovládaní cudzieho jazyka na požadovanej úrovni alebo kópiu dokladu o ovládaní cudzieho jazyka na požadovanej úrovni, ak sa podľa opisu štátnozamestnaneckého miesta vyžaduje ovládanie cudzieho jazyka,
6.	odbornej praxi, ak sa podľa opisu štátnozamestnaneckého miesta vyžaduje na obsadzovanom mieste odborná prax,
7.	pravdivosti, úplnosti a aktuálnosti poskytnutých údajov,
d)	iný doklad uvedený v oznámení o vyhlásení výberového konania, ak je to potrebné.
 
(2) Uchádzač, ktorý je štátnym zamestnancom v služobnom úrade, v ktorom sa obsadzuje štátnozamestnanecké miesto, predloží len žiadosť; doklady podľa odseku 1 predloží, ak sú potrebné na preukázanie predpokladov a požiadaviek na obsadzovanom štátnozamestnaneckom mieste a služobný úrad ich nemá k dispozícií.

(3) Ak ide o výberové konanie na obsadenie štátnozamestnaneckého miesta vedúceho zamestnanca, uchádzač predloží aj motivačný list.

Článok 6

(1) Žiadosť a všetky požadované doklady uchádzač doručí v písomnej forme v listinnej podobe alebo v elektronickej podobe. 

(2) Žiadosť a všetky požadované doklady eviduje a vybavuje osobný úrad) v služobnom úrade, v ktorom sa obsadzuje štátnozamestnanecké miesto. 
 
(3) Osobný úrad písomne pozve na výberové konanie najmenej sedem pracovných dní pred jeho uskutočnením uchádzača, ktorý spĺňa predpoklady a požiadavky vyhláseného výberového konania a včas doručil žiadosť spolu so všetkými požadovanými dokladmi. V pozvánke sa uvedie dátum, čas, miesto a spôsob vykonania výberového konania.
 
(4) Žiadosť a všetky doklady predložené v elektronickej podobe uchádzač doručí aj v listinnej podobe najneskôr v deň výberového konania pred jeho uskutočnením, inak sa na jeho žiadosť neprihliada a uchádzač nebude zaradený do výberového konania. Povinnosť doručiť písomnosti podľa prvej vety sa považuje za splnenú dňom prevzatia týchto písomností príslušným osobným úradom.

(5) Osobný úrad nezaradí do výberového konania uchádzača, ktorý 
a) nespĺňa predpoklad alebo požiadavku vyhláseného výberového konania, 
b) doručil žiadosť a požadované doklady oneskorene,
c) doručil žiadosť, ku ktorej nepredložil všetky požadované doklady alebo
d) nedoručil žiadosť a všetky požadované doklady podľa odseku 4.

(6) Osobný úrad písomne vyrozumie uchádzača o dôvode nezaradenia do výberového konania podľa odseku 5 a vráti mu všetky doklady, ktoré predložil v listinnej podobe.

Článok 7
Spôsob vytvorenia a rozhodovania výberovej komisie

(1) Výberové konanie uskutočňuje výberová komisia. Výberová komisia má troch členov; ak ide o výberové konanie na obsadenie štátnozamestnaneckého miesta asistenta prokurátora má výberová komisia päť členov. 

(2) Predsedu výberovej komisie, ostatných členov výberovej komisie a potrebný počet náhradníkov vymenúva generálny tajomník služobného úradu,) v ktorom sa obsadzuje štátnozamestnanecké miesto. Generálny tajomník služobného úradu nie je povinný zriaďovať výberovú komisiu, ak je výberové konanie neúspešné z dôvodu ustanoveného v čl. 17 ods. 1 písm. a) alebo b), alebo ak výberové konanie bolo zrušené.

(3) Členom výberovej komisie môže byť prokurátor a štátny zamestnanec v stálej štátnej službe služobného úradu, v ktorom sa obsadzuje štátnozamestnanecké miesto. 

(4) Generálny tajomník služobného úradu, v ktorom sa obsadzuje štátnozamestnanecké miesto, môže vymenovať za člena výberovej komisie aj prokurátora a štátneho zamestnanca iného služobného úradu2) po predchádzajúcom vyjadrení generálneho tajomníka tohto služobného úradu. Ak ide o výberové konanie na obsadenie štátnozamestnaneckého miesta asistenta prokurátora krajskej prokuratúry, krajský prokurátor vymenuje dvoch členov výberovej komisie na návrh generálneho prokurátora.

(5) Výberová komisia je schopná uznášať sa a konať, ak sú prítomní všetci jej členovia.

(6) Osobný úrad predloží predsedovi výberovej komisie materiál jednotlivo za každého uchádzača pozvaného na výberové konanie, ktorý obsahuje jeho žiadosť a ním predložené doklady, ako aj opis obsadzovaného štátnozamestnaneckého miesta.

(7) Predseda výberovej komisie vyzve pred začatím výberového konania členov výberovej komisie, aby odstúpili z funkcie člena výberovej komisie, ak by mohli byť vo vzťahu k niektorému z uchádzačov v konflikte záujmov. Člena výberovej komisie, ktorý odstúpi z funkcie člena výberovej komisie, alebo člena výberovej komisie, ktorý sa nemôže zúčastniť výberového konania, nahradí náhradník.
 
(8) Výberová komisia sa uznáša o výsledku výberového konania a o určení poradia úspešných uchádzačov väčšinou hlasov všetkých členov. Člen výberovej komisie sa nesmie zdržať hlasovania.

(9) O priebehu a výsledku výberového konania vyhotovuje predseda výberovej komisie alebo ním poverený člen výberovej komisie zápisnicu, ktorá obsahuje najmä údaje o dátume, čase a mieste konania výberového konania, údaje o obsadzovanom štátnozamestnaneckom mieste, zloženie výberovej komisie, stručný opis priebehu výberového konania, konečné poradie úspešných uchádzačov a zoznam neúspešných uchádzačov vrátane počtu dosiahnutých bodov, titul, meno a priezvisko člena výberovej komisie, ktorý zápisnicu spísal a vlastnoručné podpisy predsedu a ostatných členov výberovej komisie.

(10) Člen výberovej komisie je povinný zachovávať mlčanlivosť o osobných údajoch uchádzačov a o skutočnostiach, ktoré sa dozvedel v súvislosti s výberovým konaním.

Článok 8
Vykonanie výberového konania

(1) Výberové konanie pozostáva 
a) z písomnej časti a ústnej časti alebo
b) z ústnej časti.

(2) Overenie požadovaných vedomostí, znalostí a schopností sa uskutočňuje týmito formami:
a) písomným odborným testom (ďalej len „odborný test“), 
b) písomnou odbornou skúškou na overenie administratívno-technických schopností a overenie ovládania štátneho jazyka, ak sú požadované na obsadzovanom štátnozamestnaneckom mieste podľa opisu štátnozamestnaneckého miesta (ďalej len „odborná skúška“),
c)	písomným prekladom textu z cudzieho jazyka, ak je ovládanie cudzieho jazyka požiadavkou na vykonávanie štátnej služby na obsadzovanom štátnozamestnaneckom mieste podľa opisu štátnozamestnaneckého miesta (ďalej len „preklad“),
d)	písomnými prípadovými štúdiami, ak ide o výberové konanie na obsadenie štátnozamestnaneckého miesta asistenta prokurátora (ďalej len „prípadové štúdie“), 
e)	ústnym pohovorom.

(3) Užšie vnútorné výberové konanie a rezortné vnútorné výberové konanie pozostáva z ústneho pohovoru. Služobný úrad môže overenie požadovaných vedomostí, znalostí a schopností doplniť ďalšou z foriem podľa odseku 2 písm. a) až c). 

(4) Širšie vnútorné výberové konanie pozostáva 
a) z odborného testu,
b) z odbornej skúšky, 
c) z prekladu a 
d) z ústneho pohovoru.

(5) Vonkajšie výberové konanie pozostáva  
a) z odborného testu, 
b) z odbornej skúšky, 
c) z prekladu,  
d) z prípadových štúdií a
e) z ústneho pohovoru.

	(6) Ak sa výberové konanie skladá z písomnej časti a ústnej časti, uchádzač postupuje do ústnej časti výberového konania len po úspešnom absolvovaní písomnej časti výberového konania.

Písomná časť výberového konania
Článok 9

(1) Odborným testom sa overujú všeobecné vedomosti a odborné znalosti uchádzača, ktoré sú potrebné alebo vhodné vzhľadom na činnosti, ktoré má štátny zamestnanec vykonávať podľa opisu obsadzovaného štátnozamestnaneckého miesta. U uchádzača na voľné štátnozamestnanecké miesto asistenta prokurátora sa odborným testom overujú odborné znalosti z ústavného práva, trestného práva, občianskeho práva, správneho práva, medzinárodného práva a osobitných predpisov o postavení a pôsobnosti prokuratúry. Vytvorenie testu a overovanie znalostí uchádzača testom sa môže uskutočniť v elektronickej podobe prostredníctvom počítača.
 
(2) U uchádzača na štátnozamestnanecké miesto asistenta prokurátora odborný test pozostáva zo 45 otázok s pridelením jedného bodu za každú správne zodpovedanú otázku v časovom limite na vyznačenie správnych odpovedí 45 minút. Odborný test úspešne absolvoval uchádzač, ktorý získal najmenej 27 bodov. Ak uchádzač vypracuje test v elektronickej podobe, podkladom pre rozhodnutie výberovej komisie sú údaje spracované počítačom.
 
(3) U uchádzača na štátnozamestnanecké miesto vedúceho zamestnanca odborný test pozostáva z 30 otázok s pridelením jedného bodu za každú správne zodpovedanú otázku v časovom limite na vyznačenie odpovedí 30 minút. Odborný test úspešne absolvoval uchádzač, ktorý získal najmenej 18 bodov. 
 
(4) U uchádzača na ostatné štátnozamestnanecké miesta odborný test pozostáva z 20 otázok s pridelením jedného bodu za každú správne zodpovedanú otázku v časovom limite na vyznačenie správnych odpovedí 20 minút. Odborný test úspešne absolvoval uchádzač, ktorý získal najmenej 12 bodov. 
 
(5) Ustanovenie odseku 4 sa nevzťahuje na obsadzovanie  štátnozamestnaneckého miesta, na ktorom bude štátny zamestnanec vykonávať menej zložité a opakujúce sa administratívne činnosti, na výkon ktorých podľa opisu štátnozamestnaneckého miesta sú požadované predovšetkým administratívno-technické schopnosti a ovládanie štátneho jazyka. Odborný test nahrádza odborná skúška podľa článku 10. 

Článok 10

(1) Odbornou skúškou sa overujú u uchádzača jeho administratívno-technické schopnosti, ktorými sú znalosti práce s počítačom a strojopisu a ovládanie štátneho jazyka, ktorými sú znalosti gramatiky a pravopisu.

(2) Administratívno-technické schopnosti sa overujú odpisom textu v časovom limite najmenej 10 minút a ovládanie štátneho jazyka diktátom alebo pravopisným cvičením v časovom limite najmenej 10 minút.

(3) Bodové hodnotenie odbornej skúšky je najviac desať bodov, ak ide o overenie administratívno-technických schopností a najviac desať bodov, ak ide o overenie ovládania štátneho jazyka. Odbornú skúšku úspešne absolvoval uchádzač, ktorý získal najmenej šesť bodov z overenia administratívno-technických schopností a najmenej šesť bodov z overenia ovládania štátneho jazyka. 

Článok 11

(1) Prekladom sa overujú jazykové znalosti uchádzača. Uchádzač vypracuje preklad z cudzieho jazyka, požadovaného služobným úradom v opise obsadzovaného štátnozamestnaneckého miesta, do slovenského jazyka. Preklad pozostáva z piatich viet. Časový limit na vypracovanie prekladu je najmenej 15 minút. Za preklad možno dosiahnuť najviac päť bodov. Preklad úspešne absolvoval uchádzač, ktorý získal najmenej tri body.

(2)	Úroveň ovládania cudzieho jazyka požadovaná služobným úradom vychádza zo Spoločného európskeho referenčného rámca pre jazyky.

Článok 12

(1) Prípadovými štúdiami sa overuje schopnosť aplikácie odborných znalostí uchádzača v rozsahu právomocí asistenta prokurátora podľa osobitného predpisu.)

(2) Uchádzač vypracuje písomné riešenie jednej prípadovej štúdie z  pôsobnosti prokuratúry v trestnej oblasti a jednej prípadovej štúdie z  pôsobnosti prokuratúry v netrestnej oblasti. Pri vypracúvaní písomného riešenia prípadových štúdií môže uchádzač používať nekomentované znenia všeobecne záväzných právnych predpisov.

(3) Na vypracovanie písomných riešení prípadových štúdií má uchádzač časový limit dve hodiny.

(4) Za každú prípadovú štúdiu možno dosiahnuť najviac desať bodov; celkový počet bodov, ktorý môže uchádzač dosiahnuť za prípadové štúdie, je najviac 20 bodov. Prípadové štúdie úspešne absolvoval uchádzač, ktorý získal najmenej 13 bodov.

Ústna časť výberového konania
Článok 13

(1) Úspešného uchádzača, ktorý získal potrebný počet bodov v písomnej časti výberového konania, osobný úrad písomne pozve na ústnu časť výberového konania; v pozvánke uvedie dátum, čas a miesto konania ústnej časti. 

(2) Ústna časť výberového konania sa môže uskutočniť v ten istý deň, v ktorom sa konala písomná časť výberového konania.

Článok 14 

(1) Ústnym pohovorom sa overujú odborné znalosti, schopnosti, verbálny prejav a ďalšie skutočnosti, ktoré sú potrebné alebo vhodné vzhľadom na činnosti, ktoré má štátny zamestnanec vykonávať podľa opisu obsadzovaného štátnozamestnaneckého miesta.

(2) Ústny pohovor pozostáva z odpovedí uchádzača na otázky členov výberovej komisie. Ústny pohovor s uchádzačom trvá najviac 60 minút. 

(3) Každý člen výberovej komisie ohodnotí odpoveď uchádzača pridelením bodov v rozpätí stupnice nula až päť bodov, pričom päť bodov predstavuje najvyššie hodnotenie. 

(4) Ústny pohovor úspešne absolvoval uchádzač, ktorý získal najmenej 
a) 17 bodov, ak ide o výberové konanie na obsadenie štátnozamestnaneckého miesta asistenta prokurátora,
b) 11 bodov, ak ide o výberové konanie na obsadenie štátnozamestnaneckého miesta vedúceho zamestnanca,
c) deväť bodov, ak ide o výberové konanie na obsadenie ostatných štátnozamestnaneckých miest.

Článok 15
Vyhodnotenie výsledkov výberového konania

(1) Uchádzač je úspešný vo výberovom konaní, ak vyhovel podmienkam v oboch častiach výberového konania. Ak sa výberové konanie skladá len z ústnej časti výberového konania, uchádzač je úspešný vo výberovom konaní, ak vyhovel podmienkam ústnej časti výberového konania.

(2) Výberová komisia vyhodnotí celkový výsledok výberového konania a určí konečné poradie uchádzačov, ktorí úspešne absolvovali výberové konanie. Pre konečné poradie úspešných uchádzačov je rozhodujúci súčet bodov dosiahnutých vo výberovom konaní. Ak sa v konečnom poradí úspešných uchádzačov umiestnili viacerí uchádzači na rovnakom mieste, predseda výberovej komisie dá hlasovať o konečnom poradí úspešných uchádzačov tak, aby na každom mieste bol len jeden úspešný uchádzač. 

(3) Konečné poradie úspešných uchádzačov zostavené výberovou komisiou je pri obsadzovaní štátnozamestnaneckého miesta záväzné.
 
(4) Predseda výberovej komisie predloží zápisnicu osobnému úradu do troch pracovných dní od uskutočnenia výberového konania. Ak je výberové konanie neúspešné z dôvodu ustanoveného v čl. 17 ods. 1 písm. c), predseda výberovej komisie to oznámi osobnému úradu bezodkladne.
 
(5) Osobný úrad písomne oznámi do desiatich pracovných dní od uskutočnenia výberového konania všetkým uchádzačom, ktorí sa zúčastnili výberového konania, či uspeli alebo neuspeli vo výberovom konaní. 

(6) Oznámenie o výsledku výberového konania podľa odseku 5 uchádzačovi, ktorý bol vo výberovom konaní úspešný a umiestnil sa podľa konečného poradia zostaveného výberovou komisiou na prvom mieste v poradí, obsahuje aj termín, do ktorého má vybraný úspešný uchádzač doručiť na príslušný služobný úrad písomnú žiadosť o prijatie do štátnej služby (ďalej len „žiadosť o prijatie“). Ak v tomto termíne vybraný úspešný uchádzač nedoručí žiadosť o prijatie alebo nenastúpi do štátnej služby v príslušnom služobnom úrade, služobný úrad môže obsadzované štátnozamestnanecké miesto obsadiť v poradí ďalším úspešným uchádzačom, ktorý doručí žiadosť o prijatie na výzvu služobného úradu.

(7) Ak ide o výberové konanie na obsadenie štátnozamestnaneckého miesta asistenta prokurátora, počet vybraných úspešných uchádzačov, ktorí sa umiestnili podľa konečného poradia zostaveného výberovou komisiou od prvého miesta v poradí, sa určí podľa počtu obsadzovaných štátnozamestnaneckých miest. Ustanovenia odsekov 5 a 6 platia rovnako.

(8) Osobný úrad vráti uchádzačovi, okrem uchádzača, ktorý bol prijatý na obsadzované štátnozamestnanecké miesto, všetky doklady, ktoré predložil v listinnej podobe.

Článok 16

(1) Služobný úrad zruší vyhlásené výberové konanie, ak do jeho uskutočnenia
a)	došlo k zrušeniu obsadzovaného štátnozamestnaneckého miesta,
b)	odpadol dôvod na zastupovanie štátneho zamestnanca na obsadzovanom štátnozamestnaneckom mieste alebo
c)	bol na obsadzované štátnozamestnanecké miesto preložený štátny zamestnanec z dôvodu splnenia ponukovej povinnosti vhodného štátnozamestnaneckého miesta.
 
	(2) Služobný úrad neprijme do štátnej služby vybraného úspešného uchádzača alebo nevykoná zmenu jeho štátnozamestnaneckého pomeru, ak po uskutočnení výberového konania došlo k zrušeniu štátnozamestnaneckého miesta alebo ak zanikol dôvod na obsadenie štátnozamestnaneckého miesta, nakoľko odpadol dôvod na zastupovanie štátneho zamestnanca na tomto štátnozamestnaneckom mieste.
 
	(3) Generálny prokurátor bezodkladne oznámi na návrh príslušného služobného úradu zrušenie výberového konania podľa odseku 1, zrušenie štátnozamestnaneckého miesta podľa odseku 2 alebo zánik dôvodu na obsadenie štátnozamestnaneckého miesta podľa odseku 2 na webovom sídle generálnej prokuratúry. Zrušenie výberového konania sa bezodkladne oznámi všetkým uchádzačom a zrušenie štátnozamestnaneckého miesta alebo zánik dôvodu na obsadenie štátnozamestnaneckého miesta všetkým uchádzačom, ktorí sa zúčastnili výberového konania.

Článok 17 

	(1) Výberové konanie je neúspešné, ak
a)	do výberového konania sa neprihlásil v termíne určenom v oznámení o vyhlásení výberového konania žiadny uchádzač, 
b)	žiadny z uchádzačov nebol zaradený do výberového konania,
c)	žiadny z pozvaných uchádzačov sa nezúčastnil na výberovom konaní,
d)	žiadny z uchádzačov nebol úspešný vo výberovom konaní,
e)	vybraný úspešný uchádzač nedoručil žiadosť o prijatie na služobný úrad v  termíne určenom služobným úradom alebo ak takýto uchádzač nenastúpil do štátnej služby v  služobnom úrade a v termíne určenom služobným úradom nedoručil žiadosť o prijatie v poradí ďalší úspešný uchádzač na výzvu podľa čl. 15 ods. 6.

(2) Ak je výberové konanie neúspešné, služobný úrad môže vyhlásiť nové výberové konanie.

(3)	Ak sa vo výberovom konaní obsadzoval väčší počet štátnozamestnaneckých miest a počet úspešných uchádzačov bol nižší ako počet obsadzovaných štátnozamestnaneckých miest, generálny prokurátor môže vyhlásiť nové výberové konanie na tie štátnozamestnanecké miesta, ktoré sa nepodarilo obsadiť.

Článok 18

Povinnosť doručiť písomnosť uchádzačovi v lehote podľa čl. 6 ods. 3, čl. 15 ods. 5 a čl. 16 ods. 3 sa považuje za splnenú dňom odovzdania doručovanej písomnosti uchádzačovi alebo na poštovú prepravu; písomnosti sa zasielajú ako doporučené zásielky s doručenkou do vlastných rúk.

Článok 19

Zrušuje sa:
Príkaz generálneho prokurátora Slovenskej republiky por. č. 10/2017 zo 4. septembra 2017, ktorým sa upravuje obsadzovanie štátnozamestnaneckých miest na prokuratúre výberovým konaním v znení príkazu generálneho prokurátora Slovenskej republiky por. č. 1/2020 z 10. februára 2020.

Článok 20

Tento príkaz nadobúda účinnosť 1. augusta 2024.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky